Sorana Cîrstea (33 ani, 24 WTA) a fost eliminată în optimile turneului de la Miami Open 2024, după meciul cu Danielle Collins (30 de ani, 53 WTA). Românca a pierdut în două seturi, 3-6, 2-6.
Jucătoarea noastră s-a evidenţiat doar la capitolul estetic, lovituri de generic, dar sporadice. Spectatorii au apreciat-o pe "Sori", dar sportiva noastră şi-a făcut bagajele către sezonul de zgură din Europa, anunță sportpesurse.ro.
Pentru prezența în optimile de finală ale turneului de la Miami, Sorana Cîrstea și-a asigurat un premiu de 101.000 dolari (aproximativ 80.000 de euro).
Dar românca va cădea în clasamentul WTA, pentru că anul trecut a ajuns până în semifinale la Miami. Aşadar, Sorana Cîrstea, clasată în acest moment pe locul 24, figurează în ierarhia live pe locul 27. Ea ar mai putea fi întrecută de Victoria Azarenka sau chiar de Danielle Collins, jucătoare aflate încă în turneu.